作者:曹邍
標題:蘭陵王
內容:杏花坼。煙柳藏鴉翠陌。蘇堤上、人正踏青，嫩草茸茸襯羅襪。遊絲掛晴塔。十里酣紅豔白。鞦韆外，嬌靨笑春，一片笙簫綺霞碧。阿香妒傾國。把鏡日深奩，絲雨愁織。崇桃積李無顏色。但蝶粉香漬，燕泥芹冷，紫錢芳暈翳寶瑟。悵還近寒食。岑寂。恨無極。更酒驛孤煙，棋院長日。梨花滿地春狼藉。望鳳闕波渺，燕樓雲隔。憑闌干晚，吟袖溼，但笑拍。